தக்க காலம் வராதபொழுது என்ன செய்வது? அதற்கும் விடையளிக்கின்றார், காலம் வரும்வரை கலங்காது காத்திருக்க வேண்டும் என. இந்த உலகத்தை எல்லாம் கொள்ளக் கருதும் அரசர் தம் ஆற்றல்வலி மிகுதியாக இருப்பினும் ஏற்ற காலத்தை எதிர்பார்த்து அது வருந்துணையும் காத்திருப்பர். அதனைக் கருதாது செயல் (போர்) மேற்கொண்டால் இருவகைப் பெருமையும் (பொருள், படை) தேய்ந்து, பெரும் வருத்தமும் உறுவர். எனவே, ‘இருப்பர்’ என்றார்,என்று அவ்வாறு காத்திருப்பதற்கான காரணத்தை விளக்கினார். விரைந்து செயல்படுக: பெறுவதற்கு அரிதான காலம் வந்தபொழுது, அப்பொழுதே தன்னால் செய்தற்கு அரிதான வினைகளைச் செய்து முடிக்கவேண்டும். காலம் வந்தபோது விரைந்து செயல்பட வேண்டும். கொக்கும் அதன்குத்தும்: சரியான காலம் அமையாதபோது எவ்வாறு இருக்கவேண்டும்? காலம் வந்தபோது எவ்வாறு நடக்கவேண்டும்? என்பதுபற்றி ஓர் அழகான உவமை மூலம் விளக்குகின்றார். காலம் பார்த்து இருக்கும்போது கொக்கு போல ஒடுங்கி இருக்கவேண்டும். வினை செய்வதற்கான காலம் வந்தபோது, அக்கொக்கானது குத்துவது போலத் தப்பாமல் விரைந்து செய்தல் வேண்டும். இந்த உவமையினைப் பரிமேலழகர், ‘பின் கோடற்கு (கொள்ளுதற்கு) இருக்கும்வழி, அது (மீன்) வந்து எய்தும் துணையும், முன் அறிந்து தப்பாமை பொருட்டு உயிரில்லாது போன்று இருக்கும் ஆகலானும், எய்தியவழி (மீன் வந்தபொழுது) பின் தப்புவதற்கு முன்பே விரைந்து குத்தும் ஆகலானும், இருப்பிற்கும் செயலுக்கும் கொக்கு உவமை ஆயிற்று” என அதனை அழகுபட விளக்குவர்.